
Text rozhodnutia
Súd: Krajský súd Trenčín Spisová značka: 6Co/157/2016 Identifikačné číslo súdneho spisu: 3214203418 Dátum vydania rozhodnutia: 30. 03. 2016 Meno a priezvisko sudcu, VSÚ: JUDr. Stanislava Marková ECLI: ECLI:SK:KSTN:2016:3214203418.2 Uznesenie Krajský súd v Trenčíne v právnej veci navrhovateľa: PROFI CREDIT Slovakia, s.r.o., so sídlom Pribinova 25, Bratislava, IČO 35792 752, právne zastúpený advokátska kancelária JUDr. Andrea Cviková, s.r.o. so sídlom Pribinova 25, Bratislava, IČO 47 233 516 proti odporcovi: K. K., nar. XX.X.XXXX, štátny občan SR, bytom S. H. XXXX/X, T., v konaní o zaplatenie 2.195,65 Eur s prísl., o späťvzatí návrhu na začatie konania po vydaní rozsudku Okresného súdu Trenčín zo dňa 28. augusta 2015, č.k. 20C/70/2015-46, v senáte jednomyseľne takto r o z h o d o l : Pripúšťa späťvzatie návrhu na začatie konania, rozsudok okresného súdu zo dňa 28. augusta 2015, č.k. 20C/70/2015-46 z r u š u j e a konanie z a s t a v u j e. Odporcovi náhradu trov konania n e p r i z n á v a . o d ô v o d n e n i e : Okresný súd zamietol návrh navrhovateľa, ktorým uplatnil proti odporcovi nárok na zaplatenie 2.195,65 Eur s príslušenstvom a úspešnému odporcovi nepriznal náhradu trov konania Svoje rozhodnutie odôvodnil zistením, že uplatnený nárok navrhovateľa je premlčaný , keď premlčanie posudzoval ex offo v zmysle ustanovenia § 5b zákona č. 250/2007 Z.z. o ochrane spotrebiteľa v spojení s § 101 Občianskeho zákonníka. Odporcovi náhradu trov konania nepriznal, pretože ju nežiadal. Rozsudok okresného súdu bol navrhovateľovi doručený 21.9. 2015, odporcovi 13.10. 2015. Podaním zo dňa 25. 9. 2015, doručeným okresnému súdu 29.9. 22015, navrhovateľ vzal späť svoj návrh v celom rozsahu. Odporca po výzve okresného súdu, aby sa vyjadril k späťvzatiu návrhu, zostal nečinný ( výzvu prevzal 19.1.2016). Podľa § 208 Občianskeho súdneho poriadku ( ďalej len OSP), ak je návrh na začatie konania vzatý späť, keď už rozhodol súd prvého stupňa ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. V prejednávanej veci navrhovateľ disponoval návrhom na začatie konania po vydaní rozhodnutia okresného súdu, pred právoplatnosťou rozsudku. Odporca nevyjadril nesúhlas so späťvzatím návrhu, preto v intenciách ustanovenia § 208 O.s.p. odvolací súd pripustil späťvzatie návrhu na začatie konania, rozsudok okresného súdu zrušil a konanie o veci zastavil. Zastavenie konania zavinil navrhovateľ, je preto zodpovedný aj za vznik trov konania odporcu ( § 224 ods. 1 v spojení s § 146 ods. 2 prvá veta O.s.p.). Odporca náhradu trov konania neuplatnil ( § 151 ods. 1 O.s.p.), preto mu náhrada trov konania nebola priznaná. Poučenie: Proti tomuto uzneseniu odvolanie n i e j e p r í p u s t n é .

